 Na BENSON MATHEKA TUME ya Kitaifa ya Ardhi (NLC) imemteua Bi Kabale Tache Arero kuwa Afisa Mkuu Mtendaji wa Tume, nafasi ambayo ameshikilia kama kaimu kwa miaka mitano iliyopita. Mwenyekiti wa NLC Gershom Otachi katika taarifa alithibitisha kuteuliwa kwa Bi Kabale kufuatia mchakato mkali wa uajiri ambao ulikamilika mnamo Juni 12, 2023. Nafasi hiyo, iliyoachwa wazi kufuatia kusimamishwa kazi na hatimaye kuondoka kwa Bw Tom Chavangi mwaka wa 2018, ilivutia watu 172 waliotuma maombi. “Bi Kabale aliibuka mgombeaji bora kati ya saba waliokuwa wameorodheshwa. Kufikia mwisho wa makataa ya kutuma maombi Mei 9, 2023, Tume ya Kitaifa ya Ardhi ilikuwa imepokea jumla ya maombi 172 na ni saba yaliyoorodheshwa,” Bw Otachi alisema. Bi Kabale, mtaalamu wa Masuala ya Wafanyakazi mwenye uzoefu wa zaidi ya miaka 20, ana Shahada ya Uzamili na Shahada ya Kwanza katika Usimamizi wa Biashara na ni Mwanachama wa Taasisi ya Usimamizi wa Wafanyakazi (IHRM). Bw Otachi alisema Bi Kabale analeta tajiriba katika nafasi hiyo akiwa amewahi kufanya kazi kama Kaimu Katibu/ Mkurugenzi Mtendaji katika Tume hiyo tangu 2018. “Alionyesha uelewa wa majukumu ya Tume ambayo ni muhimu katika kusimamia kazi ya Sekretariati ya Tume,” mwenyekiti alisema. Afisa Mkuu Mtendaji mpya awali alifanya kazi katika Tume ya Utekelezaji wa Katiba (CIC) na Benki ya Posta. “Inatarajiwa kwamba Bi Kabale Tache Arero ataongoza sekretariati kusaidia Tume kutimiza majukumu yake ya kikatiba na kisheria ya kulinda ardhi ya umma kwa manufaa ya Wakenya wote.” Akiwa kaimu Mkurugenzi Mtendaji wa NLC, Bi Kabale alikuwa muhimu katika utayarishaji na utekelezaji wa Mpango Mkakati wa Tume wa 2021-2026 ambao kwa sasa unaongoza utekelezaji wa majukumu ya Tume ya kikatiba na kisheria. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  